A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003 rendelet 5. cikkének a rendelet IV. mellékletével összefüggésben értelmezett (1) bekezdését akként kell értelmezni, hogy az olyan főszabály szerinti kötelezettséget ír elő a tagállam számára, hogy megfelelő, általános hatályú szabályok révén hajtsa végre az említett mellékletben kifejtett, jó mezőgazdasági és ökológiai állapotra vonatkozó valamennyi előírást, többek között „A vetésforgóra vonatkozó előírások” és a „Minimális állománysűrűség és/vagy a megfelelő állattartási rendszer” címet viselő előírások kivételével. Ez az értékelés még inkább vonatkozik megfelelően a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról szóló 73/2009 rendelet 6. cikkének e rendelet III. mellékletével összefüggésben értelmezett (1) bekezdésére, amely – ezen értelmezésnek megfelelően – kifejezett különbséget tesz a kötelező és az opcionális előírások között.

Ugyanis a tagállamoknak a szabályozási tevékenység útján történő meghatározásra irányuló kötelezettsége – mint amelyet az 1782/2003 rendelet 5. cikkének (1) bekezdése előír – egyrészről maga után vonja az említett rendelet IV. mellékletében szereplő valamennyi előírás tiszteletben tartására irányuló kötelességüket, másrészről pedig az szorosan kapcsolódik az e követelményeknek az említett előírások alapján való meghatározása tekintetében fennálló bizonyos fokú mozgásterükhöz, mivel ezek az előírások olyan általános fogalmakon és kifejezéseken alapulnak, amelyek konkrét végrehajtása szükségszerűen magában foglalja egyfajta mérlegelési jogkör fennállását. Mindazonáltal az 1782/2003 rendelet 5. cikke (1) bekezdésének szövegéből nem következik az, hogy a tagállamoknak adott esetben lehetőségük van arra, hogy a jó mezőgazdasági és ökológiai állapotra vonatkozó bizonyos előírásokat egyáltalán ne hajtsák végre. Márpedig tekintettel e rendelet 5. cikke (1) bekezdésének az említett előírások kötelező jellegével kapcsolatos pontatlanságára, e jellegnek, valamint meghatározásukat és konkrét végrehajtásukat illetően a tagállamok számára meghagyott mérlegelési jogkör terjedelmének meghatározása céljából külön‑külön kell vizsgálni az egyes előírásokat.

Ugyanis még annak feltételezése esetén is, hogy – az érintett tagállam szerint – a szóban forgó földterületek vagy területek már önmagukban az 1782/2003 rendelet célkitűzéseinek többé‑kevésbé megfelelő jellemzőkkel rendelkeztek, ekként pedig a jó mezőgazdasági és ökológiai állapotra vonatkozó előírásokat tárgytalanná, illetve végrehajtásukat aránytalanná tették, önmagában ez a körülmény – a jogbiztonság elvére tekintettel – nem menti fel a tagállamot az említett rendelet releváns rendelkezéseinek a megfelelő nemzeti szabályozás révén történő végrehajtására irányuló kötelezettségétől. Ez nem változtat azon, hogy az említett előírásokra jellemző általános és pontatlan kifejezések révén a tagállam számára biztosított mérlegelési jogkör gyakorlása során a tagállam ezeket oly módon változtathatja és pontosíthatja, hogy azok igazodjanak a nemzeti kontextushoz. Ezzel szemben végrehajtásuktól nem tekinthet el teljes mértékben. Ugyanis a jó mezőgazdasági és ökológiai állapotra vonatkozó előírások megfelelő nemzeti szabályozás révén történő végrehajtásának célja az is, hogy lehetővé tegye az ellenőrzéseket és – az előírások tiszteletben tartásának elmulasztása esetére – a szankciókat. Tekintettel ugyanakkor az ellenőrzéssel és a szankciókkal kapcsolatos alapvető követelményre, az említett előírások végrehajtása teljes elmulasztásának igazolása céljából az érintett tagállam nem hivatkozhat állítólagos mérlegelési jogkörére vagy az arányosság elvére, és a Bizottság jogosan ragaszkodik ezen előírások végrehajtásához, még ha ez csupán az ellenőrzésre és a szankciókra vonatkozó teljes körű és hatékony rendszer létrehozására irányul is.

(vö. 43., 44., 62., 65., 66. pont)